ศาลสั่งคุก 39 ปี เจ้าคณะชนแดน ฟันเรียงข้อหา 13 คดี
ร่วมกับอดีต ผอ.พศ. อมเงินทอนวัด 28 ล้าน,ศาลอาญาคดีทุจริตฯสั่งจำคุก 39 ปี อดีตพระครูกิตติชรคุณ เจ้าคณะอำเภอชนแดน จ.เพชรบูรณ์ และเจ้าอาวาสวัดลาดแค ความผิดฐานฟอกเงิน ประเดิมเอาผิดผู้ต้องหาคดีทุจริตเงินทอนวัดเป็นรายแรก แต่นำสืบจำเลยมีประโยชน์อยู่บ้างลดโทษ 1 ใน 3 คงจำคุก 26 ปี เจ้าตัวห่มจีวรเข้าฟังคำพิพากษาและขอยื่นประกันตัว ศาลส่งให้ศาลอุทธรณ์พิจารณา จับสึกรอบสองก่อนส่งตัวเข้าเรือนจำพิเศษกรุงเทพฯ ด้านรองโฆษก พศ.ชี้แจง เมื่อศาลตัดสินว่ามีความผิดทางอาญาต้องสละสมณเพศเพราะถือว่าคดีสิ้นสุดแล้ว,ศาลสั่งจำคุกอดีตเจ้าคณะอำเภอคดีทุจริตเงินทอนวัดเป็นรายแรก เปิดเผยขึ้นเมื่อเวลา 09.30 น. วันที่ 18 เม.ย. ที่ศาลอาญาคดีทุจริตและประพฤติมิชอบกลาง กทม. ห้องพิจารณาคดี 8 ศาลนัดฟังคำ พิพากษาคดีเงินทอนวัดสำนวนแรก คดีที่พนักงานอัยการสำนักงานคดีปราบปรามทุจริต 1 เป็นโจทก์ฟ้อง อดีตพระครูกิตติพัชรคุณ เจ้าคณะอำเภอชนแดน จ.เพชรบูรณ์ และอดีตเจ้าอาวาสวัดลาดแค หรือนายสมเกียรติ ขันทอง อายุ 55 ปี เป็นจำเลย ในความผิดฐานฟอกเงินโดยสมคบกันตั้งแต่ 2 คนขึ้นไป และกระทำความผิดฐานฟอกเงิน ตาม พ.ร.บ.ป้องกันและปราบปรามการฟอกเงิน พ.ศ.2542 มาตรา 3, 5 (1) (2) (3), 9 และ 60,สืบเนื่องจากอดีตพระครูกิตติฯร่วมกับนายนพรัตน์ เบญจวัฒนานันท์ อายุ 60 ปี อดีต ผอ.สำนักงานพระพุทธศาสนาแห่งชาติ (พศ.) ที่ยังหลบหนีตั้งแต่ชั้นสอบสวนของ ป.ป.ป. (อัยการมีความเห็นสั่งให้ฟ้องไว้แล้ว พร้อมให้ออกหมายจับติดตามตัวมาดำเนินคดี ภายในอายุความ 20 ปี คดีจะขาด อายุความในวันที่ 21 ม.ค.79) ได้วางแผนยักย้าย-ถ่ายโอนเงินทอนวัดประมาณ 24 ล้านบาท ที่เบียดบังจากการทุจริตจัดสรรงบประมาณ พศ.ที่เป็นเงินอุดหนุนให้ 12 วัด รวม 13 รายการ จำนวน 28 ล้านบาท ในการบูรณะซ่อมแซมวัด หรือเพื่อใช้ในโครงการศึกษาพระปริยัติธรรม หรือโครงการเผยแผ่กิจกรรมทางศาสนา,ทั้งนี้ พวกจำเลยร่วมกันเบียดบังเงินส่วนที่ให้กับวัดในเขต จ.เพชรบูรณ์ จ.ตาก จ.นครสวรรค์ และ จ.ชุมพร ด้วยการแบ่งส่วนเงินงบประมาณเพียงเล็กน้อยประมาณ 5 หมื่นบาทถึงหลักแสนบาท จูงใจให้วัดยินยอมนำเงินงบประมาณดังกล่าวที่จะถูกจัดสรรมาโอนเข้าบัญชีวัด จากนั้นให้โอนเงินกลับคืนให้พวกจำเลย โดยใช้บัญชีธนาคารของวัดเป็นเครื่องมือปกปิดอำพรางการกระทำความผิด ให้ดูเสมือนว่าเงินที่โอนและถอนออกจากบัญชีวัดเป็นเงินที่ได้มาโดยชอบด้วยกฎหมาย เงินถูกทอนมานั้นจะนำเข้าบัญชีหรือส่งมอบเป็นเงินสดให้พระครูกิตติฯ เพื่อรวบรวมมอบให้นายนพรัตน์ อดีต ผอ.พศ.อันเป็นการกระทำผิดฐานฟอกเงิน,เมื่อถึงเวลานัดฟังคำพิพากษา อดีตพระครูกิตติฯอยู่ในสมณเพศสวมจีวร พร้อมกับลูกศิษย์ 5-7 คน เดินทางมาถึงศาลตั้งแต่ก่อนเวลา 08.00 น. ก่อนหน้านี้พนักงานสอบสวนนำตัวพระครูกิตติฯ มาฝากขังที่ศาลอาญาทุจริตฯศาลไม่อนุญาตให้ประกันตัว เจ้าหน้าที่ราชทัณฑ์นำชุดขาวมาให้ใส่แทนจากนั้นนำตัวไปควบคุมที่เรือนจำพิเศษกรุงเทพฯ ต่อมาอดีตพระครูกิตติฯยื่นคำร้องขอประกันตัว 1.5 ล้านบาท ศาลอนุญาตให้ประกันตัวก่อนถึงวันนัดฟังคำพิพากษา อดีตพระครูกิตติฯถือตัวอยู่ในสมณเพศอีกครั้ง,ศาลพิเคราะห์พยานหลักฐานรับฟังได้ว่า จำเลยได้ร่วมกับนายนพรัตน์จัดสรรงบ พศ.มาให้วัด 12 วัด จำนวน 13 รายการ รวม 4 จังหวัด โดยที่แต่ละวัดไม่ได้ทำคำของบแต่อย่างใด แต่นายนพรัตน์ให้นำบัญชีของวัดมาเพื่อจะโอนเงินให้แต่ละวัดจำนวนนับล้านบาท เมื่อโอนเงินแล้วก็ให้แต่ละวัดโอนเงินกลับส่งคืนให้จำเลย ก่อนส่งต่อให้นายนพรัตน์อ้างว่าจะนำไปให้วัดจังหวัดชายแดนภาคใต้ แต่ไม่มีการดำเนินการดังกล่าวจริงและนำมาแบ่งปันกัน บางส่วนจำเลยนำมาจ่ายส่วนตัว เช่น อ้างว่าพาพระภิกษุและสามเณรไปแสวงบุญที่ประเทศอินเดีย การกระทำนั้นเป็นการจัดสรรงบโดยมิชอบตามหลักเกณฑ์ที่ พศ.ยึดถือปฏิบัติงบที่อ้างว่าจะใช้บูรณปฏิสังขรณ์วัดต้องมีคำขอจากวัด ไม่ใช่ พศ.ดำเนินการจัดสรร,ส่วนที่จำเลยอ้างว่า เข้าใจว่าการที่มีเจ้าหน้าที่ พศ.มาแจ้งและรับเงินคืน แต่งชุดราชการนั่งรถตู้ตราสัญลักษณ์เป็นการจัดสรรงบโดยชอบนั้น เป็นการกล่าวอ้างง่ายเกินไป เพราะจำเลยได้รับการแต่งตั้งเป็นพระชั้นปกครอง ย่อมทราบถึงระเบียบหลักเกณฑ์ที่ได้ปฏิบัติมา จะอ้างวิธีการคนหมู่มากนำมาปฏิบัติใช้นั้นย่อมจะไม่ชอบ ขณะกระทำผิดจำเลยเป็นเจ้าคณะอำเภอถือเป็นเจ้าพนักงานตาม พ.ร.บ.คณะสงฆ์ฯต้องรับโทษ 2 เท่า,ศาลพิพากษาว่า การกระทำของจำเลยเป็นความผิดตาม พ.ร.บ.ป้องกันและปราบปรามการฟอกเงิน พ.ศ.2542 ให้ลงโทษทุกกรรมเป็นกระทงความผิดไป ลงโทษ 13 กระทง กระทงละ 3 ปี รวม 39 ปี แต่ทางนำสืบของจำเลยมีประโยชน์อยู่บ้าง ลดโทษให้กระทงละ 1 ใน 3 คงจำคุก 26 ปี,หลังศาลตัดสินเรียบร้อยแล้วเจ้าหน้าที่ราชทัณฑ์ ควบคุมตัวพระครูกิตติฯไปที่ห้องคุมขังชั้นล่างของศาล ทนายความของพระครูกิตติฯเปิดเผยว่า ได้ยื่นคำร้องและหลักทรัพย์เป็นโฉนดที่ดิน ขอประกันตัวสู้คดีในชั้นอุทธรณ์ และประสงค์ขอติดกำไลข้อเท้า (EM) จำเลยระหว่างอุทธรณ์คดี ต่อมาเวลา 14.00 น. ศาลอาญาคดีทุจริตฯ พิจารณาแล้วเห็นควรส่งเรื่องให้ศาลอุทธรณ์พิจารณาคำร้องต่อไป จนกระทั่งเวลา 16.30 น. ปรากฏว่ายังไม่มีคำสั่งให้ประกันตัวอดีตพระครูกิตติฯเจ้าหน้าที่ พศ.จึงดำเนินการสึกตามขั้นตอน จากนั้นเจ้าหน้าที่ราชทัณฑ์นำตัวไปควบคุมที่เรือนจำพิเศษกรุงเทพฯระหว่างรอศาลอุทธรณ์พิจารณาต่อไป,มีรายงานด้วยว่า พระครูกิตติฯยังถูกอัยการฟ้องคดีกระทำอนาจารเด็กหญิง 3 คน อายุไม่เกิน 15 ปีโดยเด็กนั้นจะยินยอมหรือไม่ก็ตาม ที่ศาลอาญา ผู้เสียหายถูกล่อลวงไปยังกุฏิที่พักของอดีตพระครูกิตติฯ เมื่อช่วงปี 48-49 อดีตพระครูกิตติฯได้ประกันตัวไปวงเงิน 2 แสนบาท ศาลสั่งห้ามออกนอกประเทศ ส่วนความคืบหน้าคดีศาลอาญาสืบพยานเสร็จสิ้นแล้วกำหนดนัดฟังคำพิพากษาในวันที่ 27 มิ.ย. เวลา 09.00 น.,ด้าน นายสิปป์บวร แก้วงาม ผู้ตรวจราชการ พศ.และรองโฆษก พศ. กล่าวถึงกรณีอดีตพระครูกิตติฯห่มจีวรไปฟังคำพิพากษาคดีเงินทอนวัดว่า เนื่องจากคดีอนาจารเด็กและคดีฟอกเงิน ที่เจ้าหน้าที่ตำรวจกองบังคับการปราบปรามการกระทำความผิดเกี่ยวกับการทุจริตและประพฤติมิชอบ (ป.ป.ป.) อายัดตัวไว้ดำเนินคดี อดีตพระครูกิตติฯได้ขอประกันตัวและคดียังไม่ถือว่าสิ้นสุด แต่เมื่อถูกศาลอาญาคดีทุจริตฯพิพากษาว่ามีความผิดแล้วจะต้องสละสมณเพศ เพราะถือว่ามีความผิดทางคดีอาญาและคดีได้สิ้นสุดแล้ว
ศาลอาญาคดีทุจริตฯสั่งจำคุก 39 ปี อดีตพระครูกิตติชรคุณ เจ้าคณะอำเภอชนแดน จ.เพชรบูรณ์ และเจ้าอาวาสวัดลาดแค ความผิดฐานฟอกเงิน ประเดิมเอาผิดผู้ต้องหาคดีทุจริตเงินทอนวัดเป็นรายแรก
เงินทอนวัด,สั่งจำคุก,พระครูกิตติชรคุณ,เจ้าคณะอำเภอชนแดน,ฟอกเงิน,ทุจริต,ข่าวหน้า1